அஞ்சு தோடியா

அஞ்சு தோடியா (Anju Dodiya) (பிறப்பு 7 ஏப்ரல் 1964) ஓர் சமகால இந்திய ஓவியர் ஆவார். இவர் மும்பையில் வசித்து வருகிறார். இவரது ஓவியங்கள் சுயசரிதை மற்றும் மனித உறவுகளை கருப்பொருளாகக் கொண்டுள்ளன. பொதுவாக 'பெண்கள்' மையக்கருவாக உள்ளனர்.

இவரது படைப்புகள் பெரும்பாலும் நீர்வண்ணம் மற்றும் கரி ஆகியவற்றின் கலவையாக ஒரு ஊடகமாக உள்ளன.

 வாழ்க்கை மற்றும் கல்வி 
அஞ்சு தோடியா மகாராட்டிரவின் மும்பையில் பிறந்தவர். 1986 ஆம் ஆண்டில் சர் ஜே. ஜே. கலைப்பள்ளியில் ஓவியத்தில் பட்டம் பெறுள்ளார். இவர் சமகால இந்திய ஓவியராக விளங்கும் அதுல் தோடியா இவரின் கணவர் ஆவார். இவர்களின் மகள் பிராஜும் ஒரு கலைஞர்.

 தொழில் வாழ்க்கை 
ஆரம்ப நாட்களில், இவரது கலை பெரும்பாலும் பண்பியல் ஓவிய பாணியிலேயே இருந்தது. இருப்பினும், மனித மனம் மற்றும் உளநிலைப் பகுப்பாய்வு ஆகியவற்றில் நிலையான ஆர்வத்துடன், மானுடவியல் உருவங்களைப் பற்றிய இவரது சாய்வு இவரது படைப்புகளில் தொடர்ந்து இடம்பெற்றுள்ளது. ஜியோட்டோ போன்ற மறுமலர்ச்சி ஓவியர்கள், இங்மார் பெர்க்மேனின் திரைப்படங்கள், ஜப்பானிய உகியோ-இ அச்சுகள் மற்றும் சில்வியா பிளாத் போன்றோரின் கவிதைகள் ஆகியவற்றால் தோடியா ஈர்க்கப்பட்டுள்ளார். இடைக்கால பக்திக் கவிதைகள், குஜராத்தி நாட்டுப்புறக் கதைகள் மற்றும் உலகெங்கிலும் உள்ள புராணங்களாலும் இவர் ஈர்க்கப்பட்டுள்ளார். இந்த தாக்கங்கள் அனைத்தின் ஒருங்கிணைந்த விளைவும் இவரது தனித்துவமான ஓவிய பாணியில் பிரதிபலிக்கிறது.

 கருப்பொருள்கள் 
சமகால நிகழ்வுகள், சமூகவியல், பொருளாதாரம் மற்றும் கலாச்சாரம் பற்றிய நுட்பமான வர்ணனைகள் இவரது கலைப்படைப்புகளின் முக்கிய கருப்பொருள்களாக உள்ளன. செய்தித்தாள் தலைப்புச் செய்திகள், ஆடையலங்கார வடிவழகிகளின் புகைப்படங்கள், திரைப்படங்கள் ஆகியவை இவரது ஓவியங்களுக்கான குறிப்புப் பொருட்களாகும். இவரது ஓவியங்களில் உள்ள விவரங்கள் அடுக்கு குறியீட்டுடன் யதார்த்தத்தின் வெளிப்புற தோற்றத்தைக் காட்டுகின்றன. இவர் பல்வேறு வழிகளில் ஓவியத்தின் ஊடகமாகவும் துணியைப் பயன்படுத்தியுள்ளார்.

 முக்கியக் கண்காட்சிகள் 
இலண்டனில் நடைபெற்ற பிரைஸ் சர்வதேச கலை கண்காட்சி, ஆங்காங்கில் உள்ள பாசெல் கலைக்கூடம், இந்தியக் கலை கண்காட்சி மற்றும் புதுதில்லியில் நடந்த தில்லி சமகால கலை வாரம் ஆகியவற்றில் தோடியாவின் படைப்புகள் காட்சிக்கு வைக்கப்பட்டன. இந்தியாவிலும் வெளிநாட்டிலும் பல தனி மற்றும் குழு கண்காட்சிகளிலும் இவர் ஒரு பகுதியாக இருந்து வருகிறார்.

 மேற்கோள்கள் 

 வெளி இணைப்புகள் 

 Interview with Chandigarh Lalit Kala Akademi
 Talk: The Colour of Doubt

பகுப்பு:இந்தியப் பெண் ஓவியர்கள்
பகுப்பு:வாழும் மக்கள்
பகுப்பு:1964 பிறப்புகள்